Účastník ZPC	
Meno, priezvisko, titul:	doc. PhDr. Ľudovít Hajduk, PhD.	
Úsek:	Štátny pedagogický ústav	
Zahraničná pracovná cesta	
Miesto konania – štát, mesto:	Mníchov, Nemecko	
Organizátor:	ISB München a Goehte Institut Zentrale  München	
Termín:	14. - 16. november  2017	
Účel:	Rokovanie – Štátny inštitút pre kvalitu škôl a vzdelávanie	
Rokovací jazyk:	Nemecký a slovenský	
Rámcový program	
Miesto konania ZPC (štát, mesto): Mníchov, Nemecko
Nástup na ZPC (miesto, dátum, čas): Bratislava, 14.11.2017,  12,00 hod.
Prekročenie štátnej hranice: 14.11.2017 o 12,30 hod.
Ukončenie ZPC (miesto, dátum, čas): Bratislava 16.11.2017, 22,45 hod.
Prekročenie štátnej hranice: 16.11.2017 o 22,15 hod.
Spôsob dopravy: služobné motorové vozidlo.

14.11.2017
- Príchod do Mníchova vo večerných hodinách, ubytovanie v hoteli.
- Privítanie sa a diskusia s členkou komisie ŠPÚ pre Slovákov žijúcich v zahraničí a predsedníčkou Medzinárodného inštitútu a asociácie slovenských vzdelávacích centier a riaditeľkou Slovenského vzdelávacieho centra pre deti v Mníchove.

15.11.2017
- Rokovanie s riaditeľkou Štátneho inštitútu pre kvalitu škôl a výskum vzdelávania v Mníchove (Staatsinstitut für Schulqualität und Bildungsforschung München - ISB) p. Karin E. Oechslein. 
- Stretnutie s predsedníčkou Medzinárodného inštitútu a asociácie slovenských vzdelávacích centier a riaditeľkou Slovenského vzdelávacieho centra pre deti v Mníchove.

16.11.2017
- Rokovanie s riaditeľkou odboru Jazyka a vzdelávacej politiky Goetheho inštitútu Nivin El Sioufy.
- Rokovanie s generálnym konzulom SR v Bavorsku Jánom Voderadským.	
Stručný priebeh	
Riaditeľa Štátneho pedagogického ústavu Ľudovíta Hajduka s delegáciou prijala riaditeľka Štátneho inštitútu pre kvalitu škôl a výskum vzdelávania v Mníchove (Staatsinstitut für Schulqualität und Bildungsforschung München - ISB) Karin E. Oechslein. Na pracovnom rokovaní sme spolu diskutovali  o budúcej spolupráci obidvoch inštitúcií v oblasti vzdelávania, o uplatňovaných kritériách kvality škôl v Bavorsku, o príprave spoločného metodického a didaktického výskumu a spoločných medzinárodných projektoch, zameraných na skvalitňovanie výučby v základných, stredných a špeciálnych školách a gymnáziách.Spolupráca sa bude uskutočňovať v oblasti projektov zameraných na  aplikáciu osvedčených kritérií na hodnotenie kvality škôl, digitalizáciu, inklúziu, národnostné menšiny, na výchovu k demokratickým hodnotám a ľudským právam, a aj začleňovanie cudzincov a ich detí do vzdelávacieho procesu. Nemecké spolkové krajiny majú vlastné a úspešné školské systémy, rovnako slobodný štát Bavorsko, má  veľmi dobre rozpracovaný školský vzdelávací systém aj vďaka štátnym inštitúciám, ktoré sa starajú o kvalitu základných, stredných odborných a špeciálnych škôl ako aj gymnázií. ISB je v nemeckej spolkovej krajine Bavorsko poverené porovnávaním výskumu v rôznych spolkových krajinách Nemecka, na čo majú podľa riaditeľky Karin E. Oechslein vypracované rôzne efektívne metodiky. 
V oblasti čitateľskej gramotnosti  žiakov v základných školách, ktoré nedosahovali popredné priečky v medzinárodným testovaniach vedomostí. Pripravili ISB projekt na zlepšenie situácie v školách, pričom sa sústredili na to, aby zadaniu rozumeli v prvom rade učitelia, a čítanie kníh sa rozvinulo vo všetkých predmetoch. Výsledky ich  práce sa veľmi skoro  osvedčili v praxi. Príležitostí na efektívnu spoluprácu medzi ŠPÚ a ISB je dosť, chceli by sme v najbližších krokoch podpísať memorandum o vzájomnej spolupráci a potom pripraviť prvé spoločné projekty v rámci projektu Erasmus+. Máme záujem o kooperáciu ŠPÚ a ISB pri riešení spoločensky aktuálnych tém, ktoré rezonujú v Európskej únii a sú dôležité aj pre naše dve republiky. Pritom nejde len o otázku nemeckej národnostnej menšiny, ale napríklad cez Erasmus+ vidíme možnosti úzkej spolupráce napríklad v oblasti ľudských práv, inklúzie alebo programov vzdelávania pre národnostné menšiny, pričom nejde len o otázku nemeckej národnostnej menšiny. 
Členovia delegácie z ŠPÚ sa v Mníchove stretli aj s predsedníčkou Medzinárodného inštitútu a asociácie slovenských vzdelávacích centier a riaditeľkou Slovenského vzdelávacieho centra pre deti v Mníchove, ktorého aktivity Štátny pedagogický ústav v Bratislave aktívne podporuje.  
Riaditeľ Štátneho pedagogického ústavu Ľudovít Hajduk ďalej rokoval v Mníchove  s riaditeľkou odboru Jazyka a vzdelávacej politiky Goetheho inštitútu Nivin El Sioufy. Hlavnou témou rokovania bola problematika nemeckej národnostnej menšiny na Slovensku (Karpatendeutsche Minderheit in der Slowakei). Naším spoločným cieľom je pomôcť základným školám nemeckej národnostnej menšiny na Slovensku, pani riaditeľka navrhla v spolupráci s Goetheho inštitútom v Bratislave  možnosť vzdelávania učiteľov. V budúcom roku v ŠPÚ plánujeme uskutočniť konferenciu k danej problematike a sme veľmi radi, že predstavitelia Goetheho inštitútu prijali našu ponuku a stanú sa spoluorganizátormi, svojimi príspevkami obohatia obsah konferencie. Zástupcovia ŠPÚ sa v Goetheho inštitúte v Mníchove zúčastnili aj prvej medzinárodnej konferencie s problematikou vyučovania s využitím metodického prístupu CLIL.
Na 1. konferenciu CLIL a nemčina ako cudzí jazyk; Možnosti a hranice (MINT und DaF; Chancen und Grenze) pricestovali odborníci na metodiku CLIL zo 105 krajín. Odzneli tu prednášky zamerané na výskum, ale aj príspevky s praktickými didaktickými postupmi pre učiteľov,  pomocou ktorých sa žiaci na  hodinách s CLIL dokážu veľmi efektívne a úspešne vzdelávať.  Osobne ma veľmi zaujala prednáška prof. Dr. Christiane Dalton - Puffer z Univerzity vo Viedni, ktorá bola zameraná na vedecké výskumy, porovnávajúce výkony žiakov v CLIL triedach s kontrolnými triedami a prezentácia Sarah Rau, z univerzity Duisburg – Essen, ktorá sa zamerala na jazykovú podporu na CLIL vyučovaní v rámci prírodovedy. V Mníchove sme rokovali aj s generálnym konzulom SR v Bavorsku Jánom Voderadským o aktuálnych problémoch Slovákov žijúcich v Bavorsku a ďalších spolkových krajinách Nemecka, a podpore vzdelávania detí Slovákov. 
	
Odporúčania a závery	
1.	Udržať spoluprácu s ISB Munchen v oblasti výskumných pedagogických stáží zamestnancov oboch inštitúcií.
2.	Pokračovať v príprave spoločných projektov a medzinárodnej spolupráce v grantovej schéme Erasmus+.
3.	Príprava spoločnej medzinárodnej vedeckej konferencie a workshopu pre učiteľov nemeckého jazyka na základných a stredných školách s Goethe Institut Zentrale Munchen a Goethe Institut Bratislava.
4.	Pokračovať v činnosti odbornej komisie ŠPÚ pre Slovákov žijúcich v zahraničí.	
Očakávaný prínos	
Získané informácie a kontakty budú využité pri skvalitňovaní štandardov ŠVP, komparatívneho pedagogického výskumu v oblasti formulovania kritérií kvality škôl, metodicko-didaktickej prípravy učiteľov nemeckého jazyka, ako aj plnenia úloh Štátneho pedagogického ústavu.	
Prehľad prinesenej dokumentácie a miesto jej uloženia	
---	
Spôsob zverejnenia výsledkov ZPC, prenos získaných informácií	

Správa zo ZPC bola zaslaná  ministerke školstva, vedy, výskumu a športu Slovenskej republiky. 
MŠVVaŠ SR zverejní výsledky ZPC na internetových stránkach ministerstva.	
Súhlasím so zverejnením správy na internete.	
Správu vypracoval: doc. PhDr. Ľudovít Hajduk, PhD. – riaditeľ ŠPÚ	
Dátum: 21. 11. 2017	
Správu schválila: JUDr. Mgr. Martina Lubyová, PhD.,  ministerka školstva, vedy, výskumu a športu Slovenskej republiky